בס"ד כסלו תשע"ח

**פרשת השבוע ויישב לקראת חג החנוכה**

פרשת השבוע וַיֵּשֶׁב מתחילה בסיפורו המדהים של יוסף חולם החלומות , פותר החלומות ומגשים החלומות. זהו סיפור של אמונה ושל חיי מאמין אשר חייו קשים מלאי אכזבות ,ניסיונות פיתויים ונפילות אבל גם עליות וסופו נחת .יוסף כמעט ונרצח על ידי אחיו בשל שנאה עזה של אחיו, מסלול חייו מתהפך הוא נופל ומדרדר לשפל המדרגה ולמרות הבגידה של בני משפחתו הוא אינו נוטש את דרך אביו ואת החינוך שקיבל ובוחר בדרך הישרה והאמונה. הוא עומד בניסיונות ובפיתויים הוא נאמן לדרכו ולסובבים אותו. דרכו זו תוביל אותו שהוא יהיה מקור גאווה לאביו ולאחיו שבגדו בו , התחרטו וזכו למחילה והוכחה שדבקות בצדקת הדרך יכולה להוביל לשפל אבל סופה להגיע לפסגת ההצלחה.

הפרשה מתחילה אופטימית " וַיֵּשֶׁב " ( רמז לראש הקואליציה שיושב בבית בבידוד ואולי ישב בבית הכלא שגם הוא מוזכר בפרשה ?...). "אֵלֶּה תֹּלְדוֹת יַעֲקֹב, יוֹסֵף בֶּן-שְׁבַע-עֶשְׂרֵה " יש המשך לדרכו של יעקב הצדיק ויש גם אהבה – " וְיִשְׂרָאֵל, אָהַב אֶת-יוֹסֵף " אולם מכאן מתחילה הדרדרות תלולה , שכן יעקב " אָהַב אֶת-יוֹסֵף מִכָּל-בָּנָיו " ישנה הפליה, יוסף הוא היחיד שקיבל מתנה מושקעת " וְעָשָׂה לוֹ, כְּתֹנֶת פַּסִּים " . אהבה היא מצוינת אולם הפליה גורמת למעשים קשים " וַיִּרְאוּ אֶחָיו, כִּי-אֹתוֹ אָהַב אֲבִיהֶם מִכָּל-אֶחָיו וַיִּשְׂנְאוּ, אֹתוֹ; וְלֹא יָכְלוּ, דַּבְּרוֹ לְשָׁלֹם " האהבה היתרה גרמה לשנאת חינם מיותרת עד כדי כך שהשלום נהיה מוקצה, רחוק ואפילו אינו רצוי .עושה רושם שיוסף בחר להתעלם מהשנאה ובביטחון של אדם שיש "גב " מאחוריו הוסיף "שמן למדורה" וסיפר להם בחוסר טקט על חלומות שגרמו לו להראות כמתנשא מעליהם. על הפסוק "וַיִּשְׂנְאוּ, אֹתוֹ; וְלֹא יָכְלוּ, דַּבְּרוֹ לְשָׁלֹם " מביא רש"י את מדרש חז"ל: "מתוך גנותם למדנו שבחם, שלא דיברו אחד בפה ואחד בלב". רש"י כסנגורם של בני יעקב רואה נקודת זכות באמינותם על אף מחשבתם ומעשיהם הקש הוא מלמד עליהם זכות שלא העמידו פנים כאוהבים אותו ולא ודיברו עמו לשלום בצביעות. חנן פורת ז"ל אמר שדווקא 'זכות השתיקה' שנטלו לעצמם אחי יוסף, היא שגרמה לשבר הנורא בבית יעקב. יותר מאוחר קיבלנו הלכה מפורשת האוסרת צביעות ודורשת לדבר ולא לשתוק: " לֹא-תִשְׂנָא אֶת-אָחִיךָ, בִּלְבָבֶךָ; הוֹכֵחַ תּוֹכִיחַ אֶת-עֲמִיתֶךָ, וְלֹא-תִשָּׂא עָלָיו חֵטְא ". כלומר אם פגע בך חברך וגרם לך עלבון וצער: " לֹא תִשְׂנָא... בלבבך " אל תשמור "בבטן" את הביקורת כלפיו, אלא " הוֹכֵחַ תּוֹכִיחַ אֶת-עֲמִיתֶךָ ", דבר עמו גלויות והוכח אותו על התנהגותו כלפיך. בצורה כזו, יש סיכוי שילובנו הדברים ויתוקנו וימנע משבר צפוי ואז " וְלֹא-תִשָּׂא עָלָיו חֵטְא ", חטא השנאה בלב וחטא תוצאות השנאה . אילו היו האחים נוהגים בדרך זו והיו מוכיחים את יוסף ומספרים ליעקב על תוצאות ההפליה יתכן שיעקב היה נמנע מהפליה ונזהר ברגשות האחים ויתכן שיוסף היה נזהר בכבודם. מרוב " וְלֹא יָכְלוּ, דַּבְּרוֹ לְשָׁלֹם " דמיונם עבד 'שעות נוספות' והסלים את השנאה ואת דרישות הנקם ומתוך כך הגיעו למסקנות שגויות שהם בטלים בעיני יעקב מול יוסף . שתיקתם הרועמת הפכה אִילְמוֹת לאָלִימוּת והביאה להתפרצות שנאה עיוורת. לו רק ידעו " דַּבְּרוֹ לְשָׁלֹם ", היו זוכים להטות אוזן ולשמוע את קולו של יוסף הדואג להם וקורא ממרחקים לעומתם: " אֶת-אַחַי אָנֹכִי מְבַקֵּשׁ ".וכפי שהתנהג עמם באצילות ובחמלה בהמשך.

נוהגים לומר בחנוכה שיחול בע"ה בשבוע הבא את מזמור ל' בתהילים שבעצם מקשר בין פרשת השבוע ותוצאותיה לחנוכה – כמו ליוסף, נרקמו נגד עם ישראל מזימות השמדה ורדיפות מידי אחינו ובני דודנו ממשפחות העמים בשל שנאת חינם. היו ויש נפילות גדולות ועצומות אך גם עליות לתקומה הישרדות נצחית וניצחון שהביאו לשבח והודיה לה' על עצם קיומנו ועל אף הכל. ניצחון המעטים והחלשים את הרבים והחזקים. "מִזְמוֹר:  שִׁיר-חֲנֻכַּת הַבַּיִת לְדָוִד אֲרוֹמִמְךָ ה' וְלֹא-שִׂמַּחְתָּ אֹיְבַי לִי....ה' הֶעֱלִיתָ מִן-שְׁאוֹל נַפְשִׁי; חִיִּיתַנִי, מִיָּרְדִי בוֹר (יוסף ?) ... בָּעֶרֶב, יָלִין בֶּכִי; וְלַבֹּקֶר רִנָּה... הִסְתַּרְתָּ פָנֶיךָ; הָיִיתִי נִבְהָל. אֵלֶיךָ ה' אֶקְרָא; וְאֶל-אֲדֹנָי, אֶתְחַנָּן. הָפַכְתָּ מִסְפְּדִי, לְמָחוֹל לִי: פִּתַּחְתָּ שַׂקִּי; וַתְּאַזְּרֵנִי שִׂמְחָה.(הצהרת טראמפ ? ) לְמַעַן, יְזַמֶּרְךָ כָבוֹד וְלֹא יִדֹּם " בחיים של אדם ואומה יש נפילות רבות אולם ב"ה אנו רואים את התוצאות – עליית יוסף משפל לשיא, חנוכת המזבח , עצמאות ישראל והכרה עולמית בעם ישראל . **שבת שלום** **וחנוכה שמח**. שלר איתן

**לעילוי נשמת אבי, מורי ורבי אברהם חנן בן נתן ואטל ז"ל.**